મહાત્મા મંદિર ખાતે મોદી અને આબે વચ્ચે લાંબી દ્વિપક્ષીય મંત્રણા યોજાઈ હતી, જેમાં ભારત અને જાપાનના સહયોગથી માંડીને આતંકવાદ અને ઉત્તર કોરિયા સહિતના આંતરરાષ્ટ્રીય મુદ્દાઓ પણ ચર્ચાયા હતા. આ ફળદાયી વાટાઘાટોમાં બન્ને દેશ વચ્ચે વ્યાપક ક્ષેત્રના કુલ મળીને ૧૫ કરારો કરવામાં આવ્યા હતા, જેની ઘોષણા વાટાઘાટો પછી સંયુક્ત નિવેદન દ્વારા કરવામાં આવી હતી, જેમાં આબેએ ‘જય જાપાન, જય ઇન્ડિયા’નું નવતર સૂત્ર આપીને વિકાસની યાત્રા વધુ ઊંચાઈએ લઈ જવાની પ્રતિબદ્ધતા પણ દર્શાવી હતી. બપોરનું ભોજન મહાત્મા મંદિર ખાતે લીધા પછી ભારત-જાપાનના ઉદ્યોગ સાહસિકો સાથે પરિષદ યોજાઈ હતી અને બન્ને નેતાઓએ ઉદ્યોગ વ્યાપાર આગેવાનો સાથે તસવીર પડાવી હતી. આ કાર્યક્રમ પછી સાયન્સ સિટીમાં રાત્રીભોજન માણીને આબે દંપતી જાપાન અને મોદી દિલ્હી માટે રવાના થયાં હતાં અને ગુજરાતને ઐતિહાસિક સંસ્મરણો અને બુલેટ ટ્રેન પ્રોજેક્ટની ભેટ આપતાં ગયાં હતાં.